Officialis curie Autissiodor., omnibus presentes litteras inspecturis, in Domino salutem. Noveritis quod in nostra presentia constituti Elisabet, soror Landrici de Floriaco, militis, et Johannes, dictus Aubeniz, maritus ejus, armiger, vendiderunt vener. viris thesaurario et sacriste Autissiod. ecclesie, nomine ejusdem ecclesie, pro quadraginta-duabus libris et decem solidis turonensibus, quicquid habebant apud Villammaris, in terciis dicte ville, scilicet medietatem omnium terciarum quas ipsi et venerabiles viri decanus et capitulum Autissiodor., apud Villammaris communiter possidebant, excepto quod decanus et capitulum in dictis terciis habent tractum ab eisdem videlicet thesaurario et sacrista Autissiodor. et successoribus eorum, in perpetuum possidendam, fide in manu nostra a dictis Johanne et Elysabet, uxore ejus, de cujus capite dicte tercie movebant, prestita corporali, quod contra dictam vendicionem per se vel per alium de cetero non venirent, sed dictam medietatem terciarum thesaurario et sacriste antedictis, ad usus et consuetudines Autissiodori, bona fide, garantirent contra omnes qui in dictis terciis jus aliquid reclamerent. Hanc autem vendicionem Landricus de Floriaco, miles, a quo dicti Johannes et uxor ejus dictas tercias in feodum tenebant, et Johannes de Chevannis, miles, a quo dictus Landricus easdem tercias in feodum tenebat, qui etiam Johannes tercias ipsas se a capitulo Autissiodor. in feodum tenere coram nobis confessus est, laudaverunt pariter et concesserunt. De dicta autem garantia ferenda sicud superius est expressum, prenominati Landricus de Floriaco et Johannes de Chevannis, milites, et Stephanude Sarmesia, miles, pro dictis Johanne et E., uxore ejus, erga thesaurarium et sacristam antedictos constituerunt se plegios coram nobis, quilibet insolidum et pro toto, et tam ipsi fidejussores quam supradicti Johannes, armiger, et E. uxor ejus, quantum ad premissa omnia supposuerunt se jurisdictioni curie Autissiod., volentes et concedentes quod nos ipsos, ubicunque essent mansionarii, excommunicare possemus si contra premissa vel aliquid de premissis aliquatenus venire attemptarent. Recognoverunt, etiam, coram nobis, dicti Johannes et uxor ejus, sibi fuisse plenarie satisfactum a thesaurario et sacrista de quadraginta duabus libris et decem solidis turon., in pecunia numerata. In cujus rei testimonium, ad peticionem partium, presentes litteras sigilli nostri munimine fecimus roborari. Actum, in crastino Nativitatis Domini anno Mº CCº tricesimo-sexto.